Nordjyllands Beredskab måtte torsdag skille en maskine ad for at redde en bager, der sad fastklemt.

Torsdag kort før klokken 13 blev Nordjyllands Beredskab kaldt ud på en ikke helt sædvanlig opgave. Alarmmeldingen gik på, at en bager i SuperBrugsen i Sæby sad fastklemt i en maskine. Ifølge indsatsleder Bo Isaksen var det mandens finger, der sad klemt fast i maskinen, og redningsfolkene måtte skille maskinene ad og pille motoren ud bagfra for at få frigjort manden. Den uheldige bager blev sendt med ambulance til hospitalet i Hjørring, men ifølge indsatslederen tydede det på, at han trods alt var heldig nok til at beholde den fastklemte finger.